**TŰZGYÚJTÁSSAL KAPCSOLATOS TUDNIVALÓK**

Ópályi Község Önkormányzatának Képviselő-testülete 2016. március 23-án dönt az avar- és kerti hulladék égetés, valamint a szabadtéri tűzgyújtás helyi szabályairól szóló önkormányzati rendeletről. A rendelet megalkotását az alábbi körülmények, jogszabályváltozások indokolták:

2015. március 5-én hatályba lépett az Országos Tűzvédelmi Szabályzatról szóló 54/2014. (XII. 5.) BM. rendelet. A rendelet 225 § (1) bekezdésében foglaltak szerint „ha jogszabály **másként** nem rendelkezik, a lábon álló növényzet, tarló, növénytermesztéssel összefüggésben és a belterületi ingatlanok használata során keletkezett hulladék szabadtéri égetése tilos”.

Ópályiban a fentieket szabályozó rendelet napjainkig nem került megalkotásra, azonban mindenképpen szükséges a tűzgyújtás rendeleti úton való szabályozása. **Amennyiben önkormányzati rendelt nem teszi lehetővé, belterületi tűzgyújtás tilos.**

Fentiek alapján elkészült az avar és kerti hulladék égetésének főbb szabályait tartalmazó rendelet-tervezet, amely – településünk jellegét is figyelembe véve – tartalmazza a szabadtéri tűzgyújtásra vonatkozó főbb előírásokat is. A rendelet **lényeges része** az alábbi rendelkezés: A lakosság egészségének és a környezet tisztaságának védelme érdekében a nem komposztálható, illetve a komposztálásra alkalmatlan avar és kerti hulladék égetése **MINDEN ÉV SZEPTEMBER 15-TŐL A KÖVETKEZŐ ÉV MÁJUS 15-IG** végezhető el. A határidők kezdő- és utolsó napján az égetés engedélyezett.

A hulladék égetése kizárólag a meghatározott időszakban lehetséges!

**A tűzgyújtás szabályait a Katasztrófavédelmi Igazgatóság ellenőrizheti, az előírások be nem tartása bírságot von maga után!**

A rendelet megismerhető a [www.opalyi.hu](http://www.opalyi.hu/) weboldalon, vagy megtekinthető a Hivatalban.